送張聖民學士知登州
作者：梅堯臣
朝代：宋

paragraphs: 慕君才行美，風義亦倜儻。
在遠恨未逢，既近不屢往。
非以近爲輕，恃易遂成曩。
倏爲東牟守，別我駐征鞅。
又作千里遥，依然復懷想。
昔聞之罘山，秦碑元有兩。
一存東頂中，一在西頂上。
篆實丞相斯，缺剝不可倣。
願言試歷覽，聞見欲以廣。
海晴望石橋，神仙事惝怳。
始皇安得長，陰怪役罔象。
橋斷水無涯，焉知有方丈。
邇者地出金，發掘懷沃壤。
良民皆逐末，茲事誰用長。
凡爲二千石，唯在勸耕紡。
幸君經術高，教化人所仰。